Hennes annen verden

***Hennes annen verden***, (originaltittel: *The Snake Pit*) er et amerikansk drama fra 1948 regissert av Anatole Litvak med Olivia de Havilland, Mark Stevens, Leo Genn, Celeste Holm, Beulah Bondi, og Lee Patrick i hovedrollene.

## Handling
Virginia Cunningham er en tilsynelatende schizofren pasient innlagt ved et psykiatrisk sykehus kalt Juniper Hill State Hospital. Hun hører stemmer, og virker så ute av kontakt med virkeligheten at hun ikke kjenner igjen ektemannen sin Robert. Dr. Kik jobber med henne, og en rekke tilbakeblikk viser hvordan Virginia og Robert møttes noen år tidligere i Chicago. Robert arbeidet ved et forlag som avviste det Virginia hadde skrevet, og de traff hverandre deretter igjen i kantinen.

Av og til fortsatte hun å stikke innom kantinen, slik at de ble kjent med hverandre. Til tross for deres blomstrende romanse forlater Virginia brått byen uten forklaring. Robert flytter deretter til New York, og støter på henne igjen på New York Philharmonic. De fortsetter å møtes, selv om Virginia forblir unnvikende og unngår hans ønske om ekteskap. Men til slutt går Virginia endelig med på å gifte seg.

De gifter seg 7. mai, men Virginia oppfører seg uberegnelig igjen. Hun får ikke sove og mister kontakten med virkeligheten. Blant annet når hun føler at det er november, og blir rasende når Robert korrigerer henne. Resten av historien følger terapien hennes. Dr. Kik gir henne blant annet elektrokonvulsiv terapi. Dr. Kik ønsker å finne ut mer om bakgrunnen til hennes psykiske lidelser, og filmen inneholder en rekke tilbakeblikk - inkludert hennes tidligere mislykkede forlovelse med Gordon, samt problemer fra barndommen.

Sykehuset hvor hun er innlagt er organisert i forskjellige avdelinger, og de best fungerende pasientene befinner seg på avdelinger som har bedre møblering og mer avslappede regler for hvordan pasientene kan oppføre seg. Virginia flyttes til det laveste nivået (nivå én) hvor hun blir behandlet godt av en ung sykepleier. Men hun blir ertet av sykepleier Davis, en voldelig sykepleier. Davis er misunnelig på Dr. Kiks interesse for Virginia, som hun mener er overdreven. Sykepleier Davis provoserer Virginia til et utbrudd, og dette resulterer i at Virginia blir satt i tvangstrøye og utvist fra nivå én til en annen avdeling.

Deretter havner hun på en avdeling hvor pasienter som anses som utenfor hjelp ganske enkelt plasseres sammen i en stor polstret celle, hvor de blir forlatt. Men Dr. Kik, som oppdager dette kort tid senere, får Virginia tilbake på nivå én - men ute av sykepleier Davis sin omsorg. Til tross for dette tilbakeslaget fortsetter Dr. Kiks omsorg å forbedre Virginias mentale tilstand. Over tid får Virginia mer og mer innsikt og selvforståelse, og klarer omsider å forlate sykehuset. Filmen skildrer også den byråkratiske reguleringen av institusjonen, personalet (noen uvennlige og reserverte, men andre snille og empatiske) og forholdet mellom pasientene, som Virginia lærer like mye av som hun gjør gjennom terapi.

## Skuespillere
* Olivia de Havilland som Virginia Stuart Cunningham
* Mark Stevens som Robert Cunningham
* Leo Genn som Dr. Mark H. Van Kensdelaerik, kallenavn "Dr. Kik"
* Celeste Holm som Grace
* Glenn Langan som Dr. Terry
* Helen Craig som sykepleier Davis
* Leif Erickson som Gordon
* Beulah Bondi som Mrs. Greer
* Lee Patrick som en annen pasient
* Howard Freeman som Dr. Curtis
* Natalie Schafer som Mrs. Stuart
* Ruth Donnelly som Ruth.
* Katherine Locke som Margaret
* Celia Lovsky som Gertrude
* Frank Conroy som Dr. Jonathan Gifford
* Minna Gombell som Miss Hart
* Betsy Blair som Hester

## Referanser


## Eksterne lenker
*